b'\n_START_ARTICLE_\nToivo A. Pihkanen\n_START_PARAGRAPH_\nToivo Alexius Pihkanen (4. kes\xc3\xa4kuuta 1919 Pori \xe2\x80\x93 27. kes\xc3\xa4kuuta 1991 Helsinki) oli hermo- ja mielitautien erikoisl\xc3\xa4\xc3\xa4k\xc3\xa4ri, joka toimi Hesperian sairaalan ylil\xc3\xa4\xc3\xa4k\xc3\xa4rin\xc3\xa4 ja sai professorin arvonimen._NEWLINE_Pihkasen vanhemmat olivat r\xc3\xa4\xc3\xa4t\xc3\xa4li Alexius Pihkanen ja Fanny Sofia Renfors ja puoliso Elna Annikki N\xc3\xa4sm\xc3\xa4n. H\xc3\xa4n tuli ylioppilaaksi Helsingin suomalaisesta yksityislyseosta 1937, valmistui l\xc3\xa4\xc3\xa4ketieteen lisensiaatiksi 1946 ja v\xc3\xa4itteli tohtoriksi 1957. Hermo- ja mielitautien erikoisl\xc3\xa4\xc3\xa4k\xc3\xa4rin p\xc3\xa4tevyyden Pihkanen sai 1951 ja ty\xc3\xb6l\xc3\xa4\xc3\xa4ketieteen erikoisp\xc3\xa4tevyyden 1954. H\xc3\xa4n ty\xc3\xb6skenteli valmistuttuaan useissa eri sairaaloissa, mukaan lukien Lapinlahden sairaala, mutta my\xc3\xb6s muun muassa vankilapsykiatrina ja Ty\xc3\xb6terveyslaitoksella. Hesperian sairaalan ylil\xc3\xa4\xc3\xa4k\xc3\xa4ri h\xc3\xa4nest\xc3\xa4 tuli 1961, mit\xc3\xa4 teht\xc3\xa4v\xc3\xa4\xc3\xa4 h\xc3\xa4n hoiti el\xc3\xa4k\xc3\xb6itymiseens\xc3\xa4 asti vuonna 1988. _NEWLINE_Pihkanen perehtyi erityisesti musiikki-, kirjallisuus- ja taideterapiaan. H\xc3\xa4net tunnettiin monet julkisuuden henkil\xc3\xb6n l\xc3\xa4\xc3\xa4k\xc3\xa4rin\xc3\xa4 ja h\xc3\xa4n itsekin viihtyi seurapiireiss\xc3\xa4. Pihkasen potilaita olivat muun muassa Pentti Saarikoski ja Ella Eronen. Pihkanen sai professorin arvonimen vuonna 1969. H\xc3\xa4n toimi aktiivisesti Suomen Mielenterveysseurassa ja oli muun muassa Mielenterveys-lehden p\xc3\xa4\xc3\xa4toimittaja l\xc3\xa4hes parikymment\xc3\xa4 vuotta.'